逆天奇案2|吳沚默捉姦掌摑王嘉慧落手快狠準:好擅長打人
吳沚默(MoMo)今晚(9/4)現身尖沙咀出席無綫熱播劇集《逆天奇案2》「奇」開得勝飯局。提到有一集講到她撞破老公林景程與有「東張女神」之稱的王嘉慧奸情,隨即與女方發生拉扯兼掌摑對方,霸氣盡現,演技備受讚賞。
Momo接受《香港01》訪問時表示:「嗰集出咗街之後,好多朋友笑我戥我慘,問我點解次次做親啲角色個老公都會出軌,乜我有老公出軌樣咩?我之前喺《一舞傾城》又係咁,遲吓都仲陸續有嚟,不過唔緊要呀,至少我係演闊太係有錢呀。(拍嗰場拉扯戲,拍完係咪好攰?)其實係好攰,同埋佢係着好少衫,我係好驚會拉扯到佢會有啲畫面出唔到街,雖然我係好想睇,但佢啲衫真係好鬆,變咗拉嘅過程係要就住。(咁樣就住拍咪唔夠寫實?)咁唯有靠我打把佢,因為我好擅長打人,因為一定會好準,同埋又響,但又唔痛。」
被問到拍掌摑戲的技巧?Momo表示:「其實係拍嘅時候,面對新人嘅時候千祈唔好畀對手知邊句對白,邊一個字就郁手,因為如果知道邊個位會郁手,對方往往會下意識縮一縮,咁就拍出嚟嘅效果就唔到位。咁所以我係會提早少少打落去,等佢冇準備吓嗰個反應係最真實。」